**Alei mică, alei dragă**

*Mihai Eminescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Alei mică, alei dragă,

Cine vrea să ne-nţeleagă

Vază frunza cea pribeagă,

Ce-i ca viaţa noastră-ntreagă.

Alei dragă Veronică,

Despărţirea toate strică,

De ne-alegem cu nimica –

Viaţa trece, frunza pică.

\*

Alei dragă, alei mică,

Viaţa trece, frunza pică,

Şi din ura ce ne strică

Nu ne-alegem cu nimica.

Măcar cine ce grăieşte,

Altul alta îndrăgeşte.

Inima-mi pe cât trăieşte

Tot la tine se gândeşte.

Alei mică, alei dragă,

Ia vezi frunza cea pribeagă –

Aşa trece viaţa-ntreagă

Şi nimic n-o să s-aleagă.